বিবৃতিতে বলা হয়, গত ২১ আগস্ট শিক্ষকদের একাংশ উপাচার্যের বিরুদ্ধে কিছু অভিযোগ এনে তাকে অবরুদ্ধ করে রেখেছিলেন। ২৪ আগস্ট শিক্ষামন্ত্রী ও শিক্ষাসচিব আন্দোলনরত শিক্ষকদের সঙ্গে আলোচনার পর বিষয়টি তদন্ত করে ব্যবস্থা গ্রহণের আশ্বাস দিলে তারা অবরোধ প্রত্যাহার করেন। এ বিষয়ে রাষ্ট্রপতির অনুমোদনক্রমে শিক্ষা মন্ত্রণালয় দুই সদস্য বিশিষ্ট একটি তদন্ত কমিশন গঠন করে। ১৫ কর্ম দিবসের মধ্যে কমিশনের তদন্ত প্রতিবেদন প্রদানের কথা থাকলেও সুষ্ঠু তদন্তের স্বার্থে সময় বাড়িয়ে ২৯ সেপ্টেম্বর পর্যন্ত তদন্ত করে গত মঙ্গলবার প্রতিবেদন জমা দেন। শিক্ষা মন্ত্রণালয় তদন্ত কমিশনের প্রতিবেদন পর্যালোচনা করে যথাযথ ব্যবস্থা গ্রহণ করবে। ইতিমধ্যে এ বিষয়ে কার্যক্রম শুরু হয়েছে। কিন্তু প্রতিবেদন জমা দেওয়ার আগেই শিক্ষকদের একাংশ মন্ত্রণালয়ের সঙ্গে আলোচনা ছাড়াই পুনরায় আন্দোলন শুরু করেন। তারা ৩০ সেপ্টেম্বর থেকে বিশ্ববিদ্যালয়ের রেজিস্ট্রার ও ডেপুটি রেজিস্ট্রারকে অবরুদ্ধ করে রাখেন এবং ১ অক্টোবর থেকে উপাচার্যের বাসভবনের সামনে অবস্থান নেন, এখনো তা অব্যাহত রয়েছে। শিক্ষকদের একাংশের এধরনের আচরণ ‘অবিবেচনাপ্রসূত’ উল্লেখ করে বিবৃতিতে বলা হয়, কোনোক্রমেই তা কাম্য নয়।